Diari Oficial de la Generalitat Valenciana


Sumari del DOGV 6658, del 24-11-2011 (2011/11349)

RESOLUCIÓ de 21 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Direcció General de Trànsit, dependent del Ministeri de l'interior, i la Generalitat en matèria d'intercanvi i cessió d'informació a efectes tributaris.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6658

Data del DOGV
:   24-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11962


Data del document
:   21-11-2011

Organisme emissor
:   Conselleria de Presidència

Tipus de document
:   Resolució

RESOLUCIÓ de 21 de novembre de 2011, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació del conveni de col·laboració entre la Direcció General de Trànsit, dependent del Ministeri de l'interior, i la Generalitat en matèria d'intercanvi i cessió d'informació a efectes tributaris. [2011/11488]
La Direcció General de Trànsit, dependent del Ministeri de l'interior, i la Generalitat han subscrit, després de la tramitació prèvia reglamentària, el 17 d'octubre de 2011, el conveni de col·laboració en matèria d'intercanvi i cessió d'informació a efectes tributaris.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1054/2011, i que figura com a annex d'esta resolució.
València, 21 de novembre de 2011.- La directora general del Secretariat del Consell i Relacions amb les Corts: Mª Teresa Lleó Alonso.
Conveni de col·laboració entre la Direcció General de Trànsit, dependent del Ministeri de l'Interior, i la Comunitat Autònoma, en matèria d'intercanvi i cessió d'informació a efectes tributaris
Madrid, 17 d'octubre de dos mil onze,
D'una part, José Manuel Vela Bargues, conseller d'Hisenda i Administració Pública, autoritzat, a este efecte, per Acord del Consell de la Generalitat, de data 16 de setembre de 2011,
De l'altra, Pere Navarro Olivella, director general de Trànsit
Ambdues parts es reconeixen capacitat legal suficient per a subscriure el present conveni, i amb este fi
Manifesten
Primer. La Direcció General de Trànsit requerix la cessió de determinades dades tributàries a subministrar per la Comunitat Valenciana, per al desenvolupament de les funcions i l'exercici de les competències que té encarregades. De la mateixa forma, la Comunitat Valenciana, requerix l'accés a determinada informació que figura en el Registre General de Vehicles, així com la seua cessió, per la qual cosa en el marc de la col·laboració mútua que ha de presidir les relacions entre les administracions públiques, i en aplicació dels principis d'eficiència i servici a la ciutadania que han de regir la seua actuació, ambdues parts consideren necessari regular les condicions d'este intercanvi i subministrament, que es produirà utilitzant exclusivament mitjans informàtics o telemàtics i amb salvaguarda de les garanties i els drets que assistixen els obligats tributaris en relació amb les seues dades personals en poder de l'administració tributària.
Segon. La Comunitat Valenciana, en exercici de les competències que té atribuïdes, obté dels obligats tributaris informació de caràcter tributari, facilitada per aquells en compliment de deures legals, i demanada per les administracions públiques per al desenvolupament de les funcions i competències que tenen encarregades.
Tercer. L'intercanvi, l'ús i la cessió de dades tributàries estan subjectes a les limitacions previstes en la Llei General Tributària, la legislació protectora de les dades de caràcter personal, i la resta de disposicions que, en desplegament d'esta norma, regulen el subministrament d'informació tributària.
Quart. En este sentit, la normativa tributària reconeix als obligats tributaris el dret, en els termes legalment previstos, al caràcter reservat de les dades, informes o antecedents obtinguts per l'administració tributària, sense que puguen ser cedits o comunicats a tercers, excepte en els supòsits previstos en les lleis, amb o sense l'autorització del mateix contribuent afectat.
El caràcter reservat de la informació tributària és un dret dels obligats tributaris establit per a salvaguardar la seua intimitat, i correspon a la Comunitat Valenciana vetlar per ell, amb tots els recursos jurídics i materials a la seua disposició.
Cinqué. D'altra banda, entre els objectius prioritaris de la Comunitat Valenciana figuren la intensificació de les relacions interinstitucionals de cooperació i l'impuls de la modernització, la interoperabilitat amb altres administracions per a aconseguir el nivell d'excel·lència preconitzat per la Unió Europea, i la racionalització i millora de l'administració tributària, buscant, d'una banda, la gestió eficaç dels recursos públics i, d'una altra, la prestació d'un millor servici a la ciutadania, simplificant els treballs administratius o facilitant la realització de determinats tràmits, tot això sense menyscabament d'implantar les garanties que pertoquen per a salvaguardar el dret a la intimitat de les persones i protegir els seus dades personals.
Sisé. Per tot això, ambdues parts acorden subscriure el present conveni de col·laboració que es regirà per les següents
Clàusules
Primera. Objecte
El present conveni té com a objecte regular la mútua col·laboració entre la Comunitat Valenciana i la Direcció General de Trànsit, a fi de facilitar l'intercanvi i la cessió mútua d'informació tributària i del Registre General de Vehicles (en avant RGV), respectivament, obtinguda en l'exercici de les seues competències en tant que administració pública, i requerida per ambdues per a l'exercici de les funcions que tenen encarregades.
En tot cas, este intercanvi i subministrament es produirà sempre amb estricte respecte al marc normatiu vigent i mencionat en la part expositiva del present conveni, i preservarà sempre els drets de les persones a què es referisca la informació.
Segona. Finalitat del subministrament de la informació tributària
El subministrament o cessió d'informació tributària que justifica este conveni està limitat estrictament a la verificació per part de la Direcció General de Trànsit de la situació fiscal del model 620, d'autoliquidació de l'Impost sobre Transmissions Patrimonials i Actes Jurídics Documentats, que acredite el compliment de l'obligació tributària quan el fet imposable queda inclòs en la normativa reguladora de l'Impost sobre Transmissions Patrimonials Oneroses. Esta verificació es durà a terme en el marc establit per la Llei 58/2003, General Tributària (article 95.1.k), d'acord amb el protocol d'interoperabilitat que figura en l'annex I d'este conveni, amb especial incidència en el Codi Electrònic de Transmissió, i en els termes que figuren en el protocol esmentat.
Tercera. Finalitat del subministrament de la informació a facilitar per la Direcció General de Trànsit
El subministrament o cessió d'informació a facilitar per la Direcció General de Trànsit que justifica este conveni, està limitat estrictament a la finalitat prevista en la clàusula segona i amb l'objectiu de reduir, si és el cas, la documentació complementària en la presentació de l'impost, així com poder valorar adequadament la informació disponible en el Registre General de Vehicles, per a la captura d'informació de forma automatitzada, i incorporar-la als programes d'ajuda a efectes de transmissions. Les dades que es facilitarien des del RGV per a operar de forma automatitzada en la quantia de l'import a ingressar, des de l'accés a marca i model, així com a matrícula i bastidor, són: tipus de vehicle (turisme, comercial i tot terreny), marca del vehicle, model del vehicle, potència fiscal (CVF) del vehicle/ potència real (CV o KW), motor a gasolina del vehicle/motor dièsel del vehicle, cilindrada i data de matriculació.
Així mateix, facilitarà les consultes necessàries per a una millora substancial de la gestió tributària.
Quarta. Contingut, forma i periodicitat del subministrament d'informació
1. Este conveni empara el subministrament d'informació detallat en les clàusules segona i tercera, sempre que este subministrament complisca tots els requisits i observe totes les clàusules i principis en ells previstos, tal com es declara en l'annex I del present conveni.
2. S'utilitzaran, en tot cas, sistemes d'intercanvi d'informació i subministrament basats en processos informàtics o telemàtics, com ara sol·licitud i enviament mitjançant servidor segur, el servici d'obtenció de document acreditatiu de les dades tributàries que figuren en este conveni a través d'Internet, la tramesa de fitxers en suports diversos, servicis web, o altres que, en el seu moment, es consideren pertinents. En tot cas, estos sistemes hauran de complir totes les garanties de seguretat, integritat i confidencialitat exigibles per la normativa protectora de les dades de caràcter personal.
Cinquena. Principis aplicables
El subministrament d'informació que es realitzarà a l'empara del present conveni es regirà pels principis i per les regles següents:
1. Adequació de les dades subministrades a les funcions i competències del cessionari.
2. Rellevància i utilitat de la informació per als fins que justifiquen el subministrament.
3. Proporcionalitat entre les dades subministrades i els fins per als quals se sol·liciten.
4. Seguretat dels mitjans de transmissió i accés emprats.
5. Eficiència i minimització de costos.
6. Estricta afectació als fins que justifiquen i per als quals se sol·liciten les dades, sense que la informació tributària es puga utilitzar en perjuí de l'interessat o afectat en cap altre cas.
7. Intransferibilitat de les dades, sense que el cessionari puga tornar a cedir-les a tercers, llevat de consentiment de l'afectat o autorització legal.
8. Prohibició de tractament ulterior de dades pel cessionari, llevat de consentiment de l'afectat o autorització legal.
Sisena. Control i seguretat dels accessos a la informació tributària
1. El control i la seguretat dels accessos a la informació tributària es regirà pel que disposa la Llei Orgànica de Protecció de Dades de Caràcter Personal, el Reglament de Mesures de Seguretat, i els documents de seguretat aprovats per la Conselleria d'Hisenda i Administració Pública.
Setena. Obligació de sigil
1. Totes les autoritats, funcionaris o personal contractat, dependents del cessionari, que coneguen dades tributàries a l'empara del present conveni, estaran obligats al més estricte i complet sigil respecte d'estes. En este sentit, el cessionari es compromet a adoptar les mesures disciplinàries que corresponguen sempre que tinga constància de la infracció d'este particular deure de sigil per part de les seues autoritats, funcionaris o personal contractat.
2. Amb independència de les responsabilitats penals, administratives i civils en què es puga incórrer per l'inadequat ús o accés a esta informació, o qualsevol altra violació de l'obligació de sigil, i sense perjuí de les funcions que corresponen a l'Agència Espanyola de Protecció de Dades, el cedent podrà suspendre o limitar l'accés a les dades quan advertisca anomalies o irregularitats en la seua utilització o en el règim de control, i, en general, quan s'incomplisquen els principis, regles i garanties establits en el present conveni.
Vuitena. Naturalesa de les dades subministrades
Les dades cedides són les declarades pels contribuents i la resta d'obligats a subministrar informació, sense que, amb caràcter general, hagen sigut sotmeses a cap activitat de verificació prèvia a la seua automatització. No obstant això, es facilitaran les comprovades, quan estes dades hagen sigut objecte de comprovació.
Novena. Efectes del subministrament d'informació
El subministrament d'informació que empara el present conveni no tindrà altres efectes que els derivats de l'objecte i la finalitat per a la qual les dades van ser subministrades, i que s'especifiquen en l'annex que es menciona en la clàusula segona del present conveni.
En conseqüència, no originarà drets ni expectatives de drets a favor dels interessats o afectats per la informació subministrada, ni interromprà la prescripció dels drets o obligacions a què poden referir-se els procediments per als quals es va obtindre la informació esmentada. De la mateixa manera, esta informació no afectarà el que puga resultar de les actuacions de comprovació o investigació tributària o de la posterior modificació de les dades subministrades.
Desena. Comissió de Seguiment
Els firmants del present conveni participaran, a través del sistema de representació que en el seu moment s'establisca, en la Comissió de Seguiment que es constituïsca, la qual se sotmetrà, quant a la seua composició i funcions, a allò regulat per als òrgans col·legiats en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Esta Comissió es reunirà amb la periodicitat i davall les circumstàncies que s'estimen oportunes i tindrà com a finalitat analitzar les distintes qüestions que deriven de l'aplicació del conveni i estudiar la sistematització i automatització del subministrament d'informació, en funció de necessitats i sol·licituds que es proposen i de la valoració dels recursos necessaris, i acordarà els procediments a seguir i el desenvolupament informàtic més adequats per a cada cas.
Onzena. Naturalesa del conveni
Este conveni té naturalesa administrativa a l'estar exclòs de l'àmbit d'aplicació de la Llei 30/2007, de 30 d'octubre, de Contractes del Sector Públic, en virtut d'allò disposat en l'article 4.1.c).
Els tribunals de l'ordre jurisdiccional contenciós administratiu seran competents per a conéixer les controvèrsies que sorgisquen de l'aplicació i interpretació del conveni que no s'hagen pogut resoldre al si de la Comissió de Seguiment prevista en la clàusula desena.
Dotzena. Entrada en vigor i vigència
El present conveni entrarà en vigor en el moment en què se subscriga, tindrà vigència durant un any i es prorrogarà per successius períodes anuals, en relació amb el subministrament d'informació que empara, sempre que el cessionari mantinga les competències i funcions que habiliten cada subministrament i excepte denúncia per qualsevol de les parts amb un preavís de tres mesos a la data en què es propose deixar sense efecte.
I en prova de conformitat i per a la deguda constància de tot allò convingut, firmen les parts el present document en dos exemplars exemplar en el lloc i data de l'encapçalament.
Per la Comunitat Valenciana
El conseller d'Hisenda i Administració Pública: José Manuel Vela Bargues.
Per la Direcció General de Trànsit
El director general: Pere Navarro Olivella
ANNEX I
Protocol d'actuació de la Conselleria d'Hisenda i Administració Pública i la Direcció General de Trànsit per a la verificació del compliment de les obligacions tributàries inherents al canvi de titularitat de vehicles
A. Introducció
La tramitació del canvi de titularitat d'un vehicle exigix el compliment previ de determinades obligacions tributàries, com un dels requisits exigits per la normativa en matèria de trànsit i circulació, d'acord amb el Reglament General de Vehicles.
Estes obligacions tributàries estan relacionades en uns casos amb l'Impost sobre el Valor Afegit (IVA) i l'Impost Especial de determinats Mitjans de Transports (IEMT), gestionats per l'Agència Estatal de l'administració Tributària (AEAT) i, en altres casos, amb l'Impost sobre Transmissions Patrimonials i Actes Jurídics Documentats (ITPAJD) i l'Impost sobre Successions i Donacions (ISD), gestionats per la comunitat autònoma.
L'objectiu del present protocol de verificació del compliment de les obligacions tributàries inherents al canvi de titularitat del vehicle és:
- delimitar amb caràcter general l'administració tributària a la qual correspon el control del compliment de l'obligació tributària, i
- amb caràcter particular, quan la transmissió queda inclosa en l'àmbit dels tributs gestionats i cedits per l'Estat a la comunitat autònoma corresponent.
Per a aconseguir este objectiu subscriuran conveni, del qual forma part este protocol, la Direcció General de Trànsit del Ministeri de l'Interior i la Conselleria d'Hisenda i Administració Pública de la Generalitat per a l'accés a la informació del Registre General de Vehicles mitjançant la utilització de mitjans i tècniques electròniques, informàtiques i telemàtiques (en el marc establit per la Llei General Tributària).
B. Impost sobre Transmissions Patrimonials i Actes Jurídics Documentats (ITPAJD)/ Impost sobre el Valor Afegit (IVA)
B.1. Delimitació
L'obligació tributària relacionada amb l'Impost sobre Transmissions Patrimonials i Actes Jurídics Documentats s'arreplega en el Text Refós de la Llei de l'Impost sobre Transmissions Patrimonials i Actes Jurídics Documentats (TRLITPAJD), i s'exigix, segons el que disposa l'article 6.1.A) «per les transmissions patrimonials oneroses de béns i drets siga quina siga la seua naturalesa, que estiguen situats, puguen exercitar-se o hagen de complir-se en territori espanyol o en territori estranger, quan, en este últim supòsit, l'obligat al pagament de l'impost tinga la seua residència a Espanya». Dins d'estos béns, es concreten, com a supòsit específic, les transmissions de vehicles.
L'article 7.1.A) concreta com a transmissions patrimonials subjectes «les transmissions oneroses (TPO) per actes "inter vivos" de qualsevol classe de béns i drets que integren el patrimoni de les persones físiques o jurídiques». I en l'apartat 5 del precepte esmentat afig que «No estaran subjectes al concepte de "transmissions patrimonials oneroses", regulat en el present títol, les operacions enumerades anteriorment quan siguen realitzades per empresaris o professionals en l'exercici de la seua activitat empresarial o professional i, en tot cas, quan constituïsquen entregues de béns o prestacions de servicis subjectes a l'Impost sobre el Valor Afegit».
Així queden excloses per estar subjectes a IVA aquelles transmissions de vehicles realitzades per empresaris o professionals en l'exercici de la seua activitat empresarial o professional o quan constituïsquen entregues de béns o prestacions de servicis subjectes a l'impost esmentat. (Llei 37/1992, de 28 de desembre, de l'Impost sobre el Valor Afegit, LIVA). S'assimilen a les entregues de béns els supòsits d'autoconsum de béns (article 9.1.a), en els casos en què es produïsquen transferències de béns del patrimoni empresarial o professional al patrimoni personal del subjecte passiu o al seu consum particular.
L'ITPAJD (modalitat TPO) gira exclusivament sobre les operacions subjectes que no constituïsquen actes, habituals o no, del trànsit empresarial, o limita el seu àmbit a les operacions entre particulars.
Dins dels supòsits de subjecció a l'Impost sobre Transmissions Patrimonials i Actes Jurídics Documentats en la seua modalitat TPO s'establix l'exempció per a la transmissió de vehicles usats amb motor mecànic per a circular per carretera, quan l'adquirent siga un empresari dedicat habitualment a la compravenda d'estos i els adquirisca per a la seua revenda. L'exempció s'entendrà concedida amb caràcter provisional i per a elevar-se a definitiva s'haurà de justificar la venda del vehicle adquirit dins de l'any següent a la data de la seua adquisició (TRLITPAJD article 41.P.G.71).
Un altre supòsit d'exempció és el previst en l'article 13.V.N.9 TRLITPAJD conforme al qual estan exemptes: «Les aportacions de béns i drets verificades pels cònjuges a la societat conjugal, les adjudicacions que a favor seu i en recompensa d'estes es verifiquen a la seua dissolució i les transmissions que per esta causa es facen als cònjuges en recompensa del seu haver de guanys».
B.2. Obligacions formals
B.2.1. Autoliquidació de l'impost. Models
Delimitat els supòsits de subjecció/exempció a ITPAJD així com l'àmbit de l'IVA, i dins del marc competencial de la comunitat corresponent, la gestió i liquidació de l'Impost sobre Transmissions Patrimonials i Actes Jurídics Documentats relativa a la transmissió de vehicles usats entre particulars es realitza en el centre gestor a què corresponga la competència territorial dependent de la conselleria corresponent d'acord amb les regles establides en l'article 103 i 104 del Reglament de l'Impost sobre Transmissions Patrimonials i Actes Jurídics Documentats (RITPAJD), aprovat pel Reial Decret 828/1995, de 29 de maig.
L'impost és objecte d'autoliquidació pels subjectes passius, els quals hauran de presentar davant dels òrgans competents l'autoliquidació de l'impost estesa en els models d'imprés d'autoliquidació especialment aprovats a este efecte:
1. Model 620. Impost sobre Transmissions Patrimonials i Actes Jurídics Documentats. Transmissió de determinats mitjans de transport usats aprovat pel Ministeri d'Economia i Hisenda mitjançant Ordre de 4 de juliol de 2001 per la qual s'aproven els models 600, 620 i 630, en pessetes i en euros, de declaració-liquidació de l'Impost sobre Transmissions Patrimonials i Actes Jurídics Documentats i es determinen el lloc i els terminis de presentació (BOE núm. 162 de 7.07.2001).
La confecció del model 620 oferix determinades utilitats a través del sistema SAR@, com ara l'emplenament en línia i la presentació i pagament telemàtic de manera individual o per lots.
2. Model 600. Impost sobre Transmissions Patrimonials i Actes Jurídics Documentats aprovat pel Ministeri d'Economia i Hisenda mitjançant Ordre de 4 de juliol de 2001 per la qual s'aproven els models 600, 620 i 630, en pessetes i en euros, de declaració-liquidació de l'Impost sobre Transmissions Patrimonials i Actes Jurídics Documentats i es determinen el lloc i terminis de presentació (BOE núm. 162 de 7.07.2001).
Este model s'utilitzarà en els supòsits d'exempció previstos en l'article 49.Q.S.8 TRLITPAJD referent a les aportacions/adjudicacions per dissolució de la societat conjugal. També s'utilitzarà en les adjudicacions per dissolució de la societat conjugal mencionades en l'apartat anterior quan en pagament de l'haver de guanys es produïsca un excés d'adjudicació.
B.2.2. Documents comprensius del fet imposable
A. En tots els casos:
Imprés d'autoliquidació, model 620 «compravenda vehicles usats», degudament emplenat i firmat pel subjecte passiu (comprador) o pel presentador.
- Original i fotocòpia del document que acredite la transmissió del vehicle: contracte de compravenda o factura, sense ratllades ni raspadures, en idioma castellà o valencià; si és el cas, s'hauran d'aportar degudament traduïts per intèrpret jurat o RACE.
- Fotocòpia del CIF/DNI/NIE (o etiquetes fiscals) del comprador, llevat del cas en què s'haja emplenat afirmativament en el model d'autoliquidació l'apartat destinat que els interessats atorguen la seua autorització expressa a l'òrgan gestor perquè siguen demanats directament en nom seu.
- En el cas que haja canviat recentment de residència habitual, i l'anterior està situada en una altra província, còpia de la sol·licitud en model 030 presentada davant de l'AEAT de canvi de domicili fiscal a la residència habitual actual.
Si la persona que paga l'impost és estrangera haurà de presentar el NIE.
Si la seua residència efectiva es troba en una província diferent d'aquella que figura en el NIE haurà d'acreditar la província on habita realment a través de còpia de la sol·licitud del model 030 presentada davant de l'AEAT de canvi de domicili fiscal a la residència habitual actual.
- En el supòsit de presentar la declaració de l'impost en nom de tercers: documentació que acredite la seua representació per qualsevol mitjà vàlid en dret que deixe constància fidedigna. A estos efectes, serà vàlid el model normalitzat d'autorització de representació davant de l'administració tributària per a presentació de declaracions i autoliquidacions tributàries.
B. A més dels anteriors, i segons el cas:
- Vehicles nacionals:
Original i fotocòpia, per ambdues cares, de la Targeta d'Inspecció Tècnica del vehicle.
Original i fotocòpia del Permís de Circulació del vehicle. Si no n'hi ha, es podrà adjuntar-hi informe de la Direcció Provincial de Trànsit o sol·licitud de baixa temporal registrada en la direcció esmentada.
- Vehicles d'importació i adquisicions intracomunitàries:
Original i fotocòpia de la Targeta d'Inspecció Tècnica espanyola del vehicle o fitxa tècnica reduïda o homologació.
La documentació que acredite la transmissió del vehicle haurà d'estar traduïda, i en les dades referents al venedor es farà constar 'importació'.
En els casos de sol·licitud de plaques verdes (temporals), s'admetrà la presentació sense necessitat este document, però s'emetrà requeriment al presentador del model 620 sol·licitant la fitxa tècnica del vehicle.
- Ciclomotors:
Original i fotocòpia de la Targeta d'Inspecció Tècnica del vehicle.
Original i fotocòpia de l'alta en l'ajuntament (si no estan matriculats) o del Permís de Circulació (si estan matriculats).
- Vehicles i Maquinària Agrícola:
Original i fotocòpia de la cartilla o certificat d'inscripció de maquinària agrícola expedit pel ROMA (Conselleria d'Agricultura, Pesca i Alimentació), on conste el seu número d'inscripció.
- Rectificació de titular entre cònjuges en règim de guanys:
En compte del contracte de compravenda es requerirà el Model de sol·licitud de canvi de titularitat entre cònjuges de vehicles pertanyents a la societat conjugal i original i fotocòpia del certificat literal de matrimoni.
- Supòsit d'exempció provisional:
En les compres efectuades per empresaris dedicats a la compravenda de vehicles; a més de la documentació genèrica, es requerirà un certificat del cens en l'activitat econòmica expedit per l'AEAT o còpia del rebut de l'Impost d'Activitats Econòmiques de l'exercici, on conste l'activitat de compravenda de vehicles.
C. Impost sobre Successions i Donacions
C.1. Delimitació
Igualment queden excloses i, per tant, no subjectes a l'Impost sobre Transmissions Patrimonials i Actes Jurídics Documentats aquelles transmissions de vehicles que es produïsquen a títol gratuït "inter vivos" o "mortis causa", subjectes en este cas a l'Impost sobre Successions i Donacions, d'acord amb l'article 3 de la Llei 29/1987, 18 de desembre, de l'Impost sobre Successions i Donacions, conforme al qual constituïx el fet imposable d'este impost: «a) L'adquisició de béns i drets per herència, llegat o qualsevol altre titule successori; b) l'adquisició de béns i drets per donació o qualsevol altre negoci jurídic a títol gratuït, inter vivos. ...»
C.2. Obligacions formals
C.2.1. Autoliquidació de l'impost. Models.
La gestió de l'Impost sobre Successions i Donacions es realitza en el centre gestor a què corresponga la competència territorial dependent de la Conselleria d'Economia, Hisenda i Ocupació d'acord amb les regles de competència territorial establides en l'article 70, 71 i 72 del Reglament de l'Impost sobre Successions i Donacions (RISD), aprovat pel Reial Decret 1629/1991, de 8 de novembre.
C.2.2. Documents comprensius del fet imposable
Els subjectes passius estaran obligats a presentar els documents comprensius dels fets imposables que es referix l'article 66 del Reglament de l'Impost (RISD).
a) El model 650 haurà de dur adjunts els documents següents: document privat/públic d'herència, junt amb:
- Permís de circulació.
- Fitxa tècnica del vehicle.
- Etiquetes fiscals o DNI.
b) El model 651 haurà de dur adjunts els documents següents:
Document privat/públic de donació o un altre negoci jurídic gratuït inter vivos, junt amb:
- Permís de circulació.
- Fitxa tècnica del vehicle.
- Etiquetes fiscals o DNI.
D El RGV i el canvi de titularitat
L'acreditació del compliment de les obligacions tributàries analitzades anteriorment, és un dels requisits exigits per la normativa en matèria de trànsit i circulació per a efectuar el canvi de titularitat d'un vehicle.
El Reglament General de Vehicles distingix en relació amb el canvi de titularitat dels vehicles entre «Transmissions entre persones que no es dediquen a la compravenda de vehicles» (article 32 RGV) i «Transmissions en què intervenen persones que es dediquen a la compravenda de vehicles» (article 33 RGV) i en ambdós casos exigix l'aportació dels documents acreditatius del compliment de les obligacions tributàries corresponents, a les quals també fa referència l'annex XIV del Reglament esmentat quant al canvi de titularitat dels vehicles.
L'annex XIV del RGV mencionat distingix:
D.1. Transmissions ordinàries
1. Transmissions entre persones que no es dediquen a la compravenda de vehicles
El punt E.8.K.4, dins de les obligacions de l'adquirent del vehicle, obliga que este aporte per a la transmissió «l'original de l'autoliquidació de l'Impost sobre Transmissions Patrimonials i Actes Jurídics Documentats, o justificant de l'exempció o no subjecció d'este, i fotocòpia».
2. Transmissions en què intervenen persones que es dediquen a la compravenda de vehicles.
En este cas l'adquirent podrà ser eximit de la presentació del document esmentat si el venedor és un empresari que actua en l'exercici de la seua activitat (P.7.E.9 de l'annex XIV).
D.2. Transmissions per causa de mort
En el supòsit de transmissions per causa de mort el citat annex XIV del RGV al punt II.B.2 exigix l'aportació de la justificació del pagament o exempció de l'Impost sobre Successions i Donacions i fotocòpia.
E. El canvi de titularitat i l'Impost sobre Transmissions Patrimonials i Actes Jurídics Documentats. Transmissió de determinats mitjans de transport usats -model 620-
El compliment de l'obligació tributària corresponent a la transmissió de determinats mitjans de transport usats entre particulars, subjecta a l'Impost sobre Transmissions Patrimonials i Actes Jurídics Documentats, s'efectuarà en els supòsits en què la presentació de l'autoliquidació es realitze de forma telemàtica i quan l'interessat, o el seu representant, sol·licite la generació del CET, a través del procediment descrit a continuació.
1) En el cas de professionals que habitualment presten servicis de gestió en matèria tributària de competència de la Generalitat per compte dels contribuents, que s'hagen adherit al conveni de col·laboració social subscrit entre la Generalitat i l'entitat representativa d'estos, i realitzen la presentació a través de l'aplicació OZR@ 7 620 (disposició addicional segona de l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'establixen les condicions generals i el procediment per a la presentació telemàtica de declaracions i declaracions-liquidacions dels tributs la gestió dels quals és competència de la Generalitat Valenciana)
El professional, que reunisca les condicions descrites anteriorment, confeccionarà l'Autoliquidació de Compravenda de Vehicles Usats (Model 620), per mitjà de l'emplenament en línia disponible en el Portal Tributari de la Generalitat o a través de les seues pròpies aplicacions de conformitat amb les condicions establides per la Generalitat.
L'emplenament en línia permetrà, amb la introducció prèvia del DNI del venedor i identificació del vehicle per la matrícula, la descàrrega del número de bastidor i, en el cas que així ho considere oportú la Generalitat, de la informació de les seues característiques tècniques disponible en el RGV.
Quan la presentació es realitze a través de lots, es validarà, amb caràcter previ a l'acceptació de cada model, que les dades de l'autoliquidació necessàries per a la generació del CET coincidixen amb les que es troben en el RGV, i s'obtindrà del RGV el número de bastidor en cas de coincidència del DNI del venedor i de la matrícula del vehicle, així com, si ho considera oportú la Generalitat, amb la informació de les seues característiques tècniques disponible en el RGV.
El pagament, si és el cas, i la presentació telemàtica del model generarà l'assentament corresponent en el registre telemàtic tributari i la incorporació del codi de verificació tributari (CVT), i del número de referència complet (NRC), si és amb ingrés.
Així mateix, es generarà un codi electrònic de transmissió (CET) visualitzable en la part inferior del justificant de presentació, que s'incorporarà a la documentació presentada en la sol·licitud de transmissió del vehicle davant de les prefectures de trànsit. (Annex I)
El codi electrònic de transmissió (CET) automatitza el procés de verificació de les dades indicades en l'autoliquidació amb les que consten en el Registre General de Vehicles en les prefectures de trànsit:
- Si tot és correcte, es procedix a la transmissió del vehicle, amb acreditació prèvia del compliment de la resta dels requisits.
- En el cas que el CET anotat en la sol·licitud no coincidisca amb el que s'obté a l'aplicar l'algoritme criptogràfic convingut amb la Generalitat, les prefectures de trànsit s'abstindran de continuar el procediment de transmissió del vehicle fins a rebre un informe de la dita conselleria per a la continuació de la transmissió. (Annex II)
2) En el cas de particulars que actuen per compte propi.
La Generalitat podrà estendre, quan les aplicacions informàtiques ho permeten i així ho considere convenient, les utilitats anteriors als particulars que efectuen la presentació telemàtica de l'autoliquidació de Compravenda de Vehicles Usats (Model 620), circumstància que es comunicarà a les prefectures provincials de trànsit del seu àmbit territorial.
Les actuacions de col·laboració contingudes en este protocol entraran en vigor a partir de la data de la seua subscripció.
Madrid, 17 d'octubre de 2011,
Per la Comunitat Valenciana
El conseller d'Hisenda i Administració Pública: José Manuel Vela Bargues.
Per la Direcció General de Trànsit
El director general: Pere Navarro Olivella
Annex I / Anexo I
Format de còpia impresa dels justificants electrònics de pagament del model 620 /
Formato de copia impresa de los justificantes electrónicos de pago del modelo 620Annex II
INFORME A LA PREFECTURA PROVINCIAL DE TRÀNSIT
SERVICIS TERRITORIALS DE
Núm. de document: 620
Número de Referència Complet (N.R.C.):
Codi Segur de Verificació (C.V.T.):
IDENTIFICACIÓ DEL VEHICLE:
NIF del titular del vehicle:
Nom i cognoms o raó social:
NIF subjecte passiu:
Nom i cognoms o raó social:
Marca:
Model:
Matrícula:
Núm. Bastidor:
Codi Electrònic de Transmissió (CET):
Se informa a eixa Prefectura de Trànsit que s'han corregit els errors relacionats amb l'obligació tributària que deriva de l'Impost sobre Transmissions Patrimonials i Actes Jurídics Documentats per la transmissió del vehicle de referència que motivaren la suspensió del procediment de canvi de titularitat.
..., ... d ... de ...
El cap
Firmat